Document ID: 32015R0445

KOMISIJOS REGLAMENTAS (ES) 2015/445
2015 m. kovo 17 d.
kuriuo dėl techninių reikalavimų ir administracinių procedūrų, susijusių su civilinių orlaivių įgulomis, iš dalies keičiamas Reglamentas (ES) Nr. 1178/2011
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 7 straipsnio 6 dalį ir 8 straipsnio 5 dalį,
kadangi:
(1)
Komisijos reglamentu (ES) Nr. 1178/2011 (2) nustatomi su civilinės aviacijos orlaivių įgula susiję techniniai reikalavimai ir administracinės procedūros;
(2)
kai kurios valstybės narės nustatė, kad dėl tam tikrų Reglamento (ES) Nr. 1178/2011 reikalavimų jos arba suinteresuotosios šalys patiria nereikalingą ir neproporcingą administracinę ar ekonominę naštą, ir pranešė ketinančios pagal Reglamento (EB) Nr. 216/2008 14 straipsnio 6 dalį suteikti patvirtinimus, susijusius su nuostatomis, leidžiančiomis nukrypti nuo tam tikrų reikalavimų;
(3)
Europos aviacijos saugos agentūra išnagrinėjo tuos siūlomus patvirtinimus ir Komisijai pateikė rekomendaciją dėl jų atitikties taikomoms sąlygoms;
(4)
valstybės narės ir bendrosios aviacijos suinteresuotieji subjektai nurodė ir tam tikrus reikalavimus, kurie laikomi neproporcingais atitinkamai veiklai ir susijusiai rizikai;
(5)
be to, Reglamente (ES) Nr. 1178/2011 aptikta tam tikrų redakcinio pobūdžio klaidų, dėl kurių kilo nenumatytų jo įgyvendinimo sunkumų;
(6)
todėl Reglamentu (ES) Nr. 1178/2011 nustatyti reikalavimai turėtų būti iš dalies pakeisti, kad į juos būtų įtrauktos aiškaus reglamentuojamojo poveikio nukrypti leidžiančios nuostatos, nustatytos tam tikros švelnesnės bendrosios aviacijos nuostatos ir ištaisytos tam tikros redakcinio pobūdžio klaidos;
(7)
be to, iš valstybių narių ir suinteresuotųjų subjektų atsiliepimų nustatyta, kad Reglamento (ES) Nr. 1178/2011 VII priedo reikalavimai gali būti neproporcingi mokymo organizacijų, kurios rengia mokymą tik lengvųjų orlaivių piloto, piloto mėgėjo, oro balionų piloto ir sklandytuvų piloto licencijai gauti, veiklai ir susijusiai rizikai;
(8)
valstybės narės ir suinteresuotieji subjektai mano, kad apskritai norint parengti tinkamą bendrosios aviacijos veiklos taisyklių, kurios geriau derėtų su šio aviacijos sektoriaus veikla, rinkinį nepabloginant saugos, reikia daugiau laiko;
(9)
be to, kad būtų pakankamai laiko šioms taisyklėms parengti, Reglamento (ES) Nr. 1178/2011 VII priedo nuostatų taikymo mokymo organizacijoms, rengiančioms mokymą tik nacionalinei licencijai, kuri atitinka keitimo į lengvųjų orlaivių piloto licenciją, oro balionų piloto licenciją ar sklandytuvų piloto licenciją pagal FCL dalį reikalavimus, gauti, pradžios data turėtų būti atidėta iki 2018 m. balandžio 8 d.;
(10)
todėl Reglamentas (ES) Nr. 1178/2011 turėtų būti atitinkamai iš dalies pakeistas;
(11)
Komisijos reglamente (ES) Nr. 290/2012 (3), kuriuo Reglamentas (ES) Nr. 1178/2011 iš dalies keičiamas, yra atskira nuostata dėl Reglamento (ES) Nr. 1178/2011 VI ir VII priedų nuostatų taikymo pradžios datos, todėl, siekiant užtikrinti teisinį tikrumą ir aiškumą, jis taip pat turėtų būti iš dalies pakeistas;
(12)
šiame reglamente numatytos priemonės atitinka Reglamento (EB) Nr. 216/2008 65 straipsniu įsteigto Europos aviacijos saugos agentūros komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamentas (ES) Nr. 1178/2011 iš dalies keičiamas taip:
1)
8 straipsnio 1 dalis pakeičiama taip:
„1. Nepažeidžiant Reglamento (EB) Nr. 216/2008 12 straipsnio ir kai nėra Sąjungos ir trečiosios šalies susitarimų dėl pilotų licencijavimo, valstybės narės pagal šio reglamento III priedo nuostatas gali pripažinti trečiųjų šalių ar jų vardu išduotas licencijas, kvalifikacijas ar pažymėjimus ir atitinkamus sveikatos pažymėjimus.“
2)
10a straipsnio 3 dalis pakeičiama taip:
„3. JAR atitinkančioms mokymo organizacijoms iki 2018 m. balandžio 8 d. leidžiama rengti mokymą pagal FCL dalį išduodamai piloto mėgėjo licencijai (PPL), susijusioms registruojamoms kvalifikacijoms ir lengvųjų orlaivių piloto licencijai (LAPL) gauti nesilaikant VI ir VII priedų nuostatų su sąlyga, kad jos buvo įregistruotos iki 2015 m. balandžio 8 d.“
3)
12 straipsnis iš dalies keičiamas taip:
a)
2 dalis pakeičiama taip:
„2. Nukrypstant nuo 1 dalies, valstybės narės gali nuspręsti iki 2015 m. balandžio 8 d. netaikyti šių I priedo nuostatų:
a)
nuostatų, susijusių su jėgainės keliamų orlaivių ir dirižablių pilotų licencijomis;
b)
FCL.820 dalies nuostatų;
c)
sraigtasparniams - J skyriaus 8 skirsnio nuostatų;
d)
J skyriaus 11 skirsnio nuostatų.“
;
b)
įterpiama 2a dalis:
„2a. Nukrypstant nuo 1 dalies, valstybės narės gali nuspręsti iki 2018 m. balandžio 8 d. netaikyti šių I priedo nuostatų:
a)
nuostatų, susijusių su sklandytuvų ir oro balionų pilotų licencijomis;
b)
B skyriaus nuostatų;
c)
FCL.800, FCL.805 ir FCL.815 dalių nuostatų;
d)
J skyriaus 10 skirsnio nuostatų.“
;
c)
4 dalis pakeičiama taip:
„4. Nukrypstant nuo 1 dalies, valstybės narės gali nuspręsti iki 2016 m. balandžio 8 d. netaikyti šio reglamento nuostatų trečiosios šalies išduotą licenciją ir susijusį sveikatos pažymėjimą turintiems pilotams, vykdantiems nekomercinius skrydžius Reglamento (EB) Nr. 216/2008 4 straipsnio 1 dalies b arba c punktuose nurodytais orlaiviais.“
4)
I, II, III, VI ir VII priedai iš dalies keičiami pagal šio reglamento priedus.
2 straipsnis
Komisijos reglamento (ES) Nr. 290/2012 2 straipsnio 2 dalies f punktas išbraukiamas.
3 straipsnis
1. Šis reglamentas įsigalioja 2015 m. balandžio 8 d.
2. Nukrypstant nuo 1 dalies, I priedo FCL.315.A, FCL.410.A ir FCL.725.A dalių nuostatų pakeitimai taikomi nuo 2018 m. balandžio 8 d.
3. Nukrypstant nuo 1 dalies, valstybės narės gali nuspręsti iki 2018 m. balandžio 8 d. netaikyti VI ir VII priedų nuostatų mokymo organizacijoms, rengiančioms mokymą tik nacionalinei licencijai, kuri pagal Reglamento (ES) Nr. 1178/2011 4 straipsnio 3 dalį atitinka keitimo į lengvųjų orlaivių piloto licenciją (LAPL), sklandytuvų piloto licenciją (SPL) ar oro balionų piloto licenciją (BPL) pagal FCL dalį reikalavimus, gauti.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. kovo 17 d.

Labels: 12
8
9
0